F'Kalifornja, fl-Istati Uniti, il-kumpanija Apple kisbet il-permessi biex tibda l-ittestjar ta' karozzi li jsuqu waħedhom. Il-permess, maħruġ mid-Dipartiment tal-Vetturi f'Kalifornja jippermetti lill-kumpanija tibda l-ittestjar fuq tliet vetturi ibridi (hybrid) b'sitt sewwieqa lesti biex jieħdu lura l-kontroll skont il-ħtieġa. Apple dejjem żammet mistura l-intenzjonijiet tagħha f'dan il-qasam. Biex issa daħlet f'kompetizzjoni ma' 29 kumpanija oħra li f'Kalifornja rċivew il-permess biex iwettqu testijiet. Dan ma jfissirx li neċessarjament il-kumpanija għandha l-għan li tiżviluppa u tibni l-karozzi, imma forsi taħdem fuq software jew apparat assoċjat ma' din it-teknoloġija. Uħud mill-kumpaniji jsostnu li l-ewwel karozzi ta' dan it-tip se jkunu preżentati fl-2020, għalkemm bosta esperti jbassru li għad fadal ferm iżjed. Papa Franġisku ma qagħadx lura fi kliemu, u f'ċerimonja tal-Ġimgħa l-Kbira talab il-maħfra t'Alla għall-ħsara li membri ordnati tal-Knisja għamlu lill-istess Knisja. Talab maħfra għax-xeni tal-misħija ta' kuljum: ta' pesuni midruba kuljum f'xeni ta' bliet ibbumbardjati, immigranti jegħrqu, u nies ippersegwitati minħabba l-kulur tal-ġilda, l-etniċità jew l-istat soċjali tagħhom. Dan fil-Via Crucis fil-Kolossew f'Ruma li għalih attendew mal-20,000 persuna, f'sigurtà stretta wara l-attakki terroristiċi fl-aħħar żminijiet. Din it-talba bit-temi tal-mistħija u t-tama waslet wara ċerimonja ta' madwar sagħtejn. Il-Papa esprima t-tama li minkejja dak li jidher hu t-telfa tiegħu, il-ġid u s-sewwa fl-aħħar nett jittrijonfaw. L-aħħar stħarriġ tal-opinjoni pubblika fit-Turkija mmarka tellieqa missielta bejn l-'Iva' u l-'Le' f'referendum illum li jista' jwassal biex il-President Recep Tayyip Erdogan jikseb poteri ikbar fit-tmexxija tal-pajjiż. Vot Iva mistenni jagħti iktar saħħa lil Erdogan, li wara l-elezzjoni tal-2019 (u t-tmiem tal-kariga ta' Prim Ministru) jieħu r-responsabbiltà ta' bosta mid-deċiżjonijiet, fosthom il-baġit u l-ħatra ta' ġudikanti. Dan anke b'tisħiħ fl-ekonomija, u t-tama ta' rikonċiljazzjoni nazzjonali u relazzjoni aħjar mal-UE. Vot Le ma tantx hu mistenni li jġib differenzi, għalkemm hu mbassar li jkompli l-inċertezzi u l-possibiltà ta' ġlied. Dan minbarra li l-lira u l-ekonomija Torka jkomplu jbatu. Kollox ma' kollox hemm min jittama f'rebħa żgħira għal-Le, bit-tama li Erdogan jaċċetta t-telfa u jaħdem biex jinkiseb lura l-bilanċ bejn il-Parlament u l-President. Possibiltà li però mhux mistennija sseħħ. M ill-inqas 90 ġellied u erba' kmandanti tal-Istat Iżlamiku nqatlu fl-attakk Amerikan fid-distrett Archin, fl-Afganistan. Sostna dan uffiċjal Afgan is-Sibt filgħodu, b'reazzjoni għall-attakk li seħħ il- Ħamis filgħaxija permezz tal-ikbar bomba mhux nukleari li teżisti, magħrufa bħala MOAB – Massive Ordinance Air Blast Bomb. Bomba itwal minn disa' metri u b'piż ta' madwar 10 tunnellati. Matul il-jum tas-Sibt komplew it-tfittxijiet għal iżjed iġsma bla ħajja. Intant fi stqarrija l-Ġimgħa, l-Istat Iżlamiku qal li l-ebda mill-ġellieda tiegħu ma mietu jew indarbu. Min-naħa tiegħu l-President Amerikan Donald Trump faħħar il-militar Amerikan: "Jekk tħares lejn dak li ġara fl-aħħar tmien ġimgħat u tqabblu ma' dak li verament ġara fl-aħħar tmien snin, tinnota differenza tremenda." Ir-Russja mhux se tieħu sehem fil-Eurovision ta' din is-sena. Wara li awtoritajiet Ukreni ħarġu mandat biex il-kantanta Russa ma titħalliex tidħol fl-Ukrajna, il-European Broadcasting Union offriet żewġ alternattivi – jiġifieri li r-Russja tipparteċipa permezz ta' trażmissjoni bis-satellita, jew tinbidel il-kantanta għal waħda li setgħet tivvjaġġa lejn l-Ukrajna. Iż-żewġ proposti ġew miċħuda minn Channel One fir-Russja, li ħabbru li lanqas ma kienu se jxandru l-Eurovision Song Contest 2017. Dan il-mandat kontra l-kantanta Yulia Samoylova ħareġ minħabba wirja tagħha fil-Krimea fl-2015. Din hi l-ewwel darba li l-pajjiż organizzatur waqqaf kompetitur ta' pajjiż ieħor milli jidħol fil-pajjiż, u bosta akkużaw lill-Ukrajna li qed tippolitiċizza l-kompetizzjoni. Wirja ta' poter militari fil-Korea ta' Fuq, hekk kif f'parata fi Pyongyang is-Sibt kienu esebiti missili ballistiċi. Parata li fiha l-mexxej Korean Kim Jong Un deher sodisfatt bil-wirja sofistikata u impressjonanti ta' pajjiżu. Il-messaġġ aħħari kien li l-Korea ta' Fuq lesta tirritalja għal kull attakk li jseħħ fil-konfront tagħha. Il-parata, li fiha Kim Jong Un ma indirizzax lil dawk preżenti, issir kull sena biex tfakkar it-twelid ta' Kim Il Sung, l-ewwel mexxej tal-Korea ta' Fuq, u n-nannu tal-mexxej preżenti. Dan kollu seħħ f'tensjonijiet internazzjonali dejjem tilgħin, bil-Korea ta' Fuq xejn kuntenta b'Forzi Amerikani fiż-żona.